Planne gefnuik toe polisie op rowers losbrand(Foto: Verskaf) ’n Groep gevaarlike boosdoeners wat glo van voorneme was om ’n plaaslike onderneming in Komga in die Oos-Kaap te beroof, is in hegtenis geneem voordat hulle dié plan kon uitvoer. Een van die verdagtes is tydens ’n skietery met die polisie doodgeskiet. Volgens brig. Tembinkosi Kinana, polisiewoordvoerder, het die voorval Dinsdagoggend plaasgevind net nadat die bestuur en personeel vir werk ingestap het. “Daar word beweer dat vyf gewapende verdagtes, tussen 30 en 40 jaar oud, met geweld die sakeonderneming binnegegaan en kluissleutels van die bestuurder geëis het. Hul makkers was besig om personeel by staalkabinette in te dwing en toe te sluit,” sê Kinana. (Foto: Verskaf) “Die bestuurder het daarin geslaag om die paniekknoppie te druk en die polisie te ontbied.” Met die polisie se aankoms op die toneel het die verdagtes op hulle losgebrand. Die polisie het teruggeskiet totdat die verdagtes handdoek ingegooi het. Hulle is summier in hegtenis geneem. “Een verdagte is noodlottig gewond terwyl drie ander tydens die skietgeveg beseer en na ’n nabygeleë hospitaal vir verdere mediese behandeling gehaas is. Nog ’n verdagte is in hegtenis geneem en is tans in polisie-aanhouding.” Die polisie het beslag gelê op twee gewere en een pistool, ’n slypmasjien en ’n voertuig wat na bewering deur die verdagtes gebruik is om na die onderneming, wat hulle van plan was om te beroof, te ry. Die polisie ondersoek klagte van sakeroof, poging tot moord en die besit van ’n vermoedelik gesteelde voertuig. Lt.genl. Nomthetheleli Mene, die provinsiale polisiekommissaris in die Oos-Kaap, het die polisiebeamptes vir hul heldedaad geprys.